અમદાવાદ: વસ્ત્રાલ ગામથી એપરલ પાર્કની મેટ્રો ટ્રેન સેવા હાલ બંધ રહેશે - Amreli Live
અમદાવાદ: ગુજરાતમાં કોરોના વાયરસના કેસમાં સતત વધારો થઈ રહ્યો છે અને તેમાં પણ ખાસ કરીને અમદાવાદમાં સૌથી વધારે કોરોના વાયરસના કેસ નોંધાયા છે. ગુજરાતમાં અત્યાર સુધીમાં કોરોના વાયરસના કુલ 16794 કેસ નોંધાયા છે અને માત્ર અમદાવાદ શહેરમાં કોરોના વાયરસના 12,000 કરતા વધારે કેસ સામે આવ્યા છે. ત્યારે અમદાવાદમાં વસ્ત્રાલ ગામથી એપરલ પાર્ક વચ્ચે જે મેટ્રો સેવા શરૂ કરવામાં આવી હતી તે આગામી નોટિસ જાહેર કરવામાં આવે નહીં ત્યાં સુધી બંધ રહેશે.
અમદાવાદના વસ્ત્રાલ ગામથી એપરલ પાર્ક વચ્ચે મેટ્રો ટ્રેન સેવા શરૂ કરવામાં આવી હતી. જે માર્ચ મહિનામાં કેન્દ્ર સરકારની જાહેરાત બાદ સ્થગિત કરવામાં આવી હતી.
એક નિવેદનમાં મેટ્રોના અધિકારિક સૂત્રોએ જણાવ્યું કે કેન્દ્ર સરકારની ગાઈડ લાઈન્સ મુજબ જ્યાં સુધી આગામી નોટિસ જાહેર કરવામાં આવે નહીં ત્યાં સુધી અમદાવાદની મેટ્રો સેવા પેસેન્જર્સ માટે બંધ રહેશે. ગુજરાત મેટ્રો રેલ કોર્પોરેશન અને યોગ્ય ઓથોરિટી દ્વારા પરિસ્થિતિનું મૂલ્યાંકન કરીને અમદાવાદની મેટ્રો સેવાને શરૂ કરવાની તારીખ નક્કી કરવામાં આવશે.
રાજ્યભરમાં લોકડાઉનના કારણે 22 માર્ચ 2020થી અમદાવાદ મ્યુનિસિપલ ટ્રાન્સપોર્ટ સર્વિસની બસો સંચાલનમાં નહોતી. હવે સરકારની ગાઈડલાઈન અનુસાર આવતીકાલ એટલે કે પહેલી જૂનથી શહેરમાં કન્ટેન્ટમેન ઝોન સિવાય બસ રાબેતા મુજબ ચાલુ કરવામાં આવશે. શહેરભરમાં સવારે 7.00 કલાકથી રાત્રે 7.00 કલાક સુધી બસની ટ્રાન્સપોર્ટ સર્વિસ ચાલુ રહેશે.